recursal/SuperWikiNEXT-32B huggingface dataset:
**מתאם** או מקשר בהנדסה גנטית הוא אוליגונוקלאוטיד קצר, מסונתז כימית, חד-גדילי או דו-גדילי שניתן לקשור לקצוות של מולקולות DNA או RNA. ניתן לסנתז מתאמים כפולים עם קצוות קהים לשני המסופים או קצה דביק בקצה אחד וקצה קהה בקצה השני. לדוגמה, מתאם DNA בעל גדילים כפולים יכול לשמש כדי לקשר את הקצוות של שתי מולקולות DNA אחרות (כלומר, קצוות שאין להם "קצוות דביקים"). ניתן להשתמש בו כדי להוסיף קצוות דביקים ל- cDNA המאפשרים לקשור אותו לתוך הפלסמיד בצורה הרבה יותר יעילה. שני מתאמים יכולים להיצמד זה לזה כדי ליצור דימרים. מתאם המרה משמש לחיבור פיסת DNA לוקטור DNA גדול יותר על ידי טכניקת DNA רקומביננטי חתוך עם אנזים הגבלה אחד, למשל EcoRl, עם וקטור שנפתח עם אנזים אחר, Bam Hl. ניתן להשתמש במתאם זה כדי להמיר את הקצה המלוכד המיוצר על ידי Bam Hl לאחד המיוצר על ידי Eco Rl או להפך. אחד מהיישומים שלו הוא קשירת cDNA לתוך פלסמיד  או לתוך וקטורים אחרים במקום להשתמש באנזים Terminal deoxynucleotide Transferase כדי להוסיף פולי A למקטע cDNA.

הערות שוליים
------------

1. ↑  Ahmad, G.I. (2014). "Biosurfactant Production By Bacillus subtilis Using Engine Oil As Substrate". Department of Biosciences, Suresh Gyan Vihar University, Jaipur.
2. ↑  Singh, B.D (2003). Biotechnology: Expanding Horizons. New Delhi: Kalyani Publishers
אין תמונה חופשיתאין תמונה חופשית
**שלום זינגר** (נולד ב-19 באוגוסט 1946) הוא מנהל ישראלי. כיהן כמנכ"ל משרד האוצר וכמנכ"ל הבנק הבינלאומי.

ביוגרפיה
--------

זינגר נולד בפולין להורים ניצולי שואה, וגדל בקריית חיים. למד בבית ספר דתי, היה חבר בתנועת בני עקיבא, והתגייס לצה"ל. 

את דרכו הבנקאית החל כעובד זוטר בבנק לסחר חוץ בחיפה, ובאמצע שנות העשרים לחייו היה סגן מנהל הבנק הבינלאומי בסניף מרכז הכרמל. לאחר מכן כיהן כמנהל הסניף בקרית ביאליק, שם החליף ביום אחד שבעה עובדים, והפך את הסניף הכושל לסניף המוצלח של הבנק. כמו כן כיהן כמנהל מחלקת ניירות ערך וקופות גמל, מנהל אזור המרכז ומשנה למנכ"ל הבנק. ב-1986 מונה למנכ"ל הבנק, ובשנת 1990 נרכש הבנק על ידי משפחת ספרא שלא היו שבעי רצון מזינגר והחליטו להדיחו. ב-1991 מונה למנכ"ל משרד האוצר ומילא תפקיד זה עד 1993. 

הוא הקים יחד עם אמיר ברנע את בית ההשקעות זינגר-ברנע. ב-2003 מונה על ידי משרד האוצר למנהל המיוחד של קרן הגמלאות המרכזית (קג"מ) ושימש בתפקיד עד אוגוסט 2005. מ-2005 מכהן כדירקטור בחברת מפעלים פטרוכימיים בישראל. כיהן כיו"ר ועדת השקעות בחברת כלל ביטוח וכדירקטור בחברות כימיקלים לישראל וסקיילקס ושימש סגן יושב ראש חברת אלביט הדמיה. כמו כן כיהן כיו"ר אגודת ידידי אקי"ם ישראל, חבר קרן תל אביב לפיתוח וחבר קרן הרצליה לפיתוח. ב-1995 היה חבר בקבוצת אנשי עסקים שרכשה את השליטה במועדון הכדורגל מכבי תל אביב.

זינגר בוגר תואר ראשון בחשבונאות מאוניברסיטת חיפה. 

לזינגר בן ובת. ב-7 ביולי 2009 נישא בשנית, לנאווה ברק.

קישורים חיצוניים
----------------

* אורנה רביב, שלום זינגר: לא רק החבר של נאוה ברק, באתר ynet, 26 באפריל 2005
* שלום זינגר באתר חדשות מחלקה ראשונה
* תלמה אדמון, שלום זינגר הולך לאוצר וזה עולה לו מיליון ש"ח, מעריב, 4 בינואר 1991

הערות שוליים
------------

1. ↑  תמר ברזילי, שלום זינגר פורש מניהול קג"מ, באתר ynet, 28 ביולי 2005

| מנכ"לי משרד האוצר |
| --- |
| 

|  |
| --- |
| דוד הורביץ • אהוד אבריאל • פנחס ספיר • שמחה גולן • יעקב ארנון • אברהם אגמון • ארנון גפני • עמירם סיון • יעקב נאמן • עזרא סדן • עמנואל שרון • ברוך ניסים • עמנואל שרון • ויקטור מדינה • יעקב ליפשיץ • שלום זינגר • אהרון פוגל • דוד ברודט • שמואל סלבין • בן-ציון זילברפרב • אבי בן-בסט • אוהד מראני • יוסי בכר • ירום אריאב • חיים שני • דורון כהן • יעל אנדורן • שי באב"ד • קרן טרנר אייל • רם בלינקוב • שלומי הייזלר |

 |
גנרל **קרל אייבל** (בגרמנית: **Karl Eibl**;‏ 23 ביולי 1891 – 21 בינואר 1943), היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

אייבל נולד ב-23 ביולי 1891 בגויזרן, אוסטריה עילית, שהשתייכה לאימפריה האוסטרו-הונגרית. בשנת 1915 במהלך מלחמת העולם הראשונה התגייס לצבא האוסטרו-הונגרי, והצטרף לרגימנט הלאנדווהר ה-21, ולחם בשורותיו במהלך המלחמה. על פעולותיו בקרבות קיבל אייבל עיטורים רבים, ואף הועלה לדרגת האופטמן.

לאחר המלחמה נשאר אייבל בצבא אוסטריה, ומילא בו תפקידי פיקוד ומטה, ואף הועלה לדרגת מיור. לאחר האנשלוס הצטרף אייבל לוורמאכט, ומונה בסתיו 1938 למפקד הגדוד ה-3 ברגימנט הרגלים ה-132, וב-1 בינואר 1939 הועלה לדרגת אוברסט-לויטננט.

### מלחמת העולם השנייה

במהלך המערכה בפולין לחם אייבל עם גדודו כחלק מהדיוויזיה ה-44, וקיבל על פעולותיו את עיטור צלב הברזל דרגה ראשונה ושנייה. באביב 1940 מונה אייבל למפקד הרגימנט ה-132, ובמהלך המערכה על צרפת לחם עמו כחלק מהדיוויזיה ה-44 ואף כבש את העיר שיניולה, ועל כך קיבל ב-15 באוגוסט 1940 את עיטור צלב האבירים של צלב הברזל. לאחר מכן נשאר אייבל עם יחידתו בצרפת, ומאוחר יותר הועבר לסלובקיה, וב-1 בפברואר 1941 הועלה לדרגת אוברסט. במהלך מבצע ברברוסה לחם אייבל עם הרגימנט שבפיקודו כחלק מהדיוויזיה ה-44 במסגרת הקורפוס ה-29, ועל פעולותיו בז'יטומיר ובאומן קיבל ב-31 בדצמבר 1941 תוספת עלי אלון לעיטור צלב האבירים של צלב הברזל. ב-10 בינואר 1942 מונה אייבל למפקד הדיוויזיה ה-385, ולחם עמה באזור פולוצק ורוסלאבל, כחלק מהארמייה הרביעית. הדיוויזיה לחמה במתקפת הקיץ הגרמנית, כחלק מהארמייה השנייה ומארמיית הפאנצר הרביעית לסירוגין באזור וורונז', ובדצמבר 1942 הועברה הדיוויזיה לאזור סטלינגרד, שם לחמה כחלק מקורפוס הפאנצר ה-24. ב-19 בדצמבר 1942 הועלה אייבל לדרגת גנרל לוטננט, וקיבל על פעולותיו תוספת חרבות לעיטור צלב האבירים של צלב הברזל. ב-1 בינואר 1943 הועבר אייבל לעתודת המילואים, וב-20 בינואר מונה למפקד קורפוס הפאנצר ה-24 שלחם באותה עת בקרבות קשים באזור הדון. הקורפוס ספג אבדות כבדות, ומשום כך יצא אייבל למחרת לסייר בקווים הקדמיים של הקורפוס. במהלך סיורו נתקל אייבל בחיילים איטלקים, ובגלל הערפל הכבד הם חשבו אותו לרוסי ופתחו עליו באש. אייבל נפצע קשות מרסיסי רימון יד שהוטל עליו, וכעבור כמה שעות מת בכפר ניקולאייבקה, כתוצאה מאובדן דם. לאחר מותו הועלה אייבל ב-1 במרץ 1943 לדרגת גנרל חיל הרגלים.

קישורים חיצוניים
----------------

* קרל אייבל באתר lexikon-der-wehrmacht (בגרמנית)
המונח "ביראו" מפנה לכאן. לערך העוסק בעיר ברפובליקה המרכז-אפריקאית, ראו ביראו (הרפובליקה המרכז-אפריקאית).

**מסרקן ביראו** (שם מדעי: *Beroe*) הוא סוג של יצורים ימיים ממחלקת "Nuda" שבמערכת המסרקניות הקרובים למדוזות.

מאפיינים
--------

מסרקים אלה יכולים להגיע לאורך 30 ס"מ אך רובם יותר קרובים ל-10 ס"מ. הם בעלי גוף שקוף המפעיל אורות ביולוגיים. המסרקנים יכולים לנוע על ידי כנפיים דמויי רשת עדינות וזוהרות המניעים את הגוף החרוטי. למסרקנים אין כמעט איברים וגופם דחוס ומלא במים. בקדמת הגוף מצויה לוע ענקית היכולה להתרחב כדי לצוד טרף.

אלו מסרקנים טורפים הניזונים בעיקר ממסרקנים אחרים. הם משתמשים בצידיים שלהם כדי לבלוע מסרקנים אחרים שחלקם גדולים גם מהם עצמם. לחלק מהמינים ישנם לסתות הקורעות חתיכות מגוף הטרף.

מינים
-----

* *Beroe abyssicola*
* *Beroe australis*
* *Beroe baffini*
* *Beroe basteri*
* *Beroe campana*
* *Beroe compacta*
* *Beroe constricta*
* *Beroe cucumis*
* *Beroe culcullus*
* *Beroe flemingii*
* *Beroe forskalii*
* *Beroe gilva*
* *Beroe gracilis*
* *Beroe hyalina*
* *Beroe macrostoma*
* *Beroe mitraeformis*
* *Beroe mitrata*
* *Beroe ovale*
* מַסְרְקָנִית טוֹרֶפֶת (*Beroe ovata*)
* *Beroe pandorina*
* *Beroe penicillata*
* *Beroe ramosa*
* *Beroe roseus*
* *Beroe rufescens*

קישורים חיצוניים
----------------

ויקישיתוף מדיה וקבצים בנושא **מסרקן ביראו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529852905171

 |
**מתאם אקראי** או "קשר אקראי" בסטטיסטיקה הוא מצב שבו ישנו מתאם בין שני משתנים, על אף שאין ביניהם בפועל קשר סיבתי. שני המשתנים עשויים להיות חופפים (כלומר, קשורים מבחינה סטטיסטית), אך לא קשורים זה לזה סיבתית משום שהקשר הסטטיסטי ביניהם נגרם על ידי משתנה שלישי. במקרים מסוימים, המתאם אינו נמצא בתצפית המקורית, אך נוצר בגלל האופן שבו מעובדים הנתונים ("ארטיפקט"). 

דוגמה טיפוסית למתאם אקראי יכולה להיות המקרה של פשיעה וצריכת גלידה. בין שני המשתנים הללו יש מתאם טוב, מה שעשוי להוביל למסקנה השגויה שיש ביניהם קשר סיבתי. למעשה, המתאם אקראי ונובע ממשתנה שלישי – חום. בימים חמים אנשים נוטים לצאת יותר מהבית לרכוש גלידה וגם לבצע יותר פשעים או ליפול קורבן להם. דוגמה טובה נוספת היא ההיגד הבא, מבית מדרשו של מארק טוויין: "בגדים עושים את האדם, אנשים עירומים משפיעים מעט מאוד, אם בכלל, על האירועים בעולם". המתאם כמובן נובע מכך שאנשים נוטים להתלבש לפני שהם משתתפים באירועים רבי השפעה.

דוגמה נוספת היא "הקשר המובהק" הבא: 
התחממות כדור הארץ היא תוצאה ישירה של הירידה במספר הפיראטים בעולם, קשר המגובה אף בגרפים מתאימים. ברור לכל כי מאז המאה ה-19 ירד מספר הפיראטים, וכן כי עלתה ההתחממות הגלובלית, אך ברור גם כי אין שום קשר בין שני נתונים אלה. טענה זו היא, אגב, אחד מאמונות הדת הפארודית פסטפריאניזם, ומטרתה ללמד אנשים חשיבה ביקורתית בכל הנוגע לסטטיסטיקה.

ראו גם
------

* מתאם מצביע על סיבתיות
* מתאם אקראי ככשל לוגי
* אפקט משולב
**תפילת נבונאיד** היא תפילה שנמצאה בחפירות הארכאולוגיות שנעשו בשנת 1956 בקומראן. במערה מס' 4 קטע מגילה בארמית, המכיל תפילה של המלך נבני מבבל המזוהה על ידי החוקרים כנבונאיד. נבונאיד היה מלך בבל, משנת 556 לפנה"ס ועד שנת 539 לפנה"ס. על פי התפילה היה נבונאיד נגוע בשחין ולכן גלה לתימן. הוא פגש שם יהודי מבני גלות יהודה שהציע לו התפלל לאלוהים, ולהכיר אך ורק בו כאל עליון יחיד. בעקבות כך אלוהים כיפר לו והוא נרפא. השערת החוקרים היא שאותו איש יהודי הוא דניאל.

התפילה מחזקת את הידוע לנו ממקורות אחרים על אודות נבונאיד מלכה האחרון של בבל. מן המקורות ההיסטוריים, ידוע שנבונאיד גלה מבבל אל חצי האי ערב עקב מחלת השחין הקשה שבה היה נגוע.

נוסח התפילה
-----------

> 
> מלי צלתא די צלי נבני מלך א[רעא די ב]בל מלכא [רבא כדי הוא כתיש]
> 
> 
> בשחנא באישא בפתגם א[להא עלי]א בתימן [ בשחנא בישא]
> 
> 
> כתיש הוית שנין שבע ומן [אנשא] שוי א[נה וצלית לאלהא עליא]
> 
> 
> וחטאי שבק לה גזר והוא [גבר] יהודי מ[ן בני גלותא ואמר לי]
> 
> 
> החוי וכתב למעבד יקר ור[בות הד]ר לשם א[להא עליא וכן כתבת]
> 
> 
> כתיש הוית בשחנא ב[אישא] בתימן [ומן אנשא שוי אנה]
> 
> 
> שנין שבע מצלא הוי[ת לכל] אלהי כספא ודהבא [נחשא ופרזלא]
> 
> 
> אעא אבנא חספא מן די [הוית סב]ר די אלהין ה[מון]
> 
> 
> 
> 

תרגום:

דברי תפילה אשר התפלל נבני מלך א[רץ בבל] המלך [הגדול כאשר נוגע]

בשחין רע בדבר האל העליון בתימן [...בשחין רע]

מנוגע הייתי שבע שנים ול[אנשים] לא דומה הייתי [והתפללתי לאל עליון]

וחטאי נשא לו. והיה [איש] יהודי מ[בני הגלות ואמר לי]

הגד וכתוב לעשות כבוד [וגדולת הד]ר לשם א[ל עליון וכן כתבתי]

הייתי מנוגע בשחין [רע] בתימן [ולאנשים לא דומה הייתי]

שבע שנים מתפלל היי[תי לכל] אלוהי כסף וזהב [נחושת וברזל]

עץ אבן וחרס משום ש[הייתי חושב] שאלוהים המה

לקריאה נוספת
------------

* חיים משה יצחק גבריהו, **תפילת נבואיד ממגילות מדבר יהודה**, בתוך: עיונים במגילות מדבר יהודה, ירושלים : הוצאת החברה לחקר המקרא בישראל, על ידי הוצאת קרית ספר, תשי"ז/1957.

קישורים חיצוניים
----------------

* | מיזמי קרן ויקימדיה |
| --- |
| ויקיטקסט טקסט בוויקיטקסט: **נוסח התפילה** |

הערות שוליים
------------

1. ↑  **עולם התנ"ך: דניאל, עזרא ונחמיה**, עורכים:מיכאל הלצר, יצחק אבישור, אוריאל רפופורט, מיכאל קוכמן, הוצאת "דברי הימים הוצאה לאור בע"מ", 1993–1996, עמ' 107-106

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 211007867
* WorldCat (עם VIAF): 211007867

 |
**הפחתת ערך מושהה** או **היוון העיכוב** (באנגלית: **Temporal discounting** או **Delay discounting**) הוא מושג השמש לתיאור מצב שבו חלה ירידה בערכו העתידי של דבר מה, בהשוואה לערכו הנוכחי. האובייקט המוערך יכול להיות פרס או חיזוק, נכס או סחורה, סכום כספי וכו'.

מונח זה נמצא בשימוש בעולם הכלכלה והפסיכולוגיה.
בעולם העסקים, הפחתת ערך מושהה יכולה להתייחס לירידה בערך הכספי או ההיוון של ערך נוכחי בהשוואה לערך עתידי בעקבות עסקה או השקעה.

בתחום ההתנהגותי, התחושה או ההערכה הסובייקטיבית של הפחתת ערך מושהה, יכולה להשפיע על הנכונות של האדם לעיכוב תגובה ודחיית סיפוקים. כלומר, זהו שיקול אשר יכול להשפיע על תהליכי קבלת החלטות, באופן שיוצר העדפה לקבלת גמול מיידי קטן על פני גמול עתידי גדול יותר.
בהקשר זה, הפחתת ערך מושהה משקפת מצב שבו כל עיכוב בהופעתו של גמול עתידי, מפחית את ערכו הסובייקטיבי בעיני האדם המצפה לו.
בהתאם לכך, מטלות של הפחתת ערך מושהה משמשות כמדד לרמת האימפולסיביות בתהליכי קבלת החלטות. כמו כן, התרשמות מהנטייה להפחתת ערך מושהה יכולה לשקף את רמת השליטה העצמית ולסייע באיתור קשיים בתחום זה.

דוגמה: שני אנשים יוצאים לבילוי משותף ואחד מהם לווה כסף מהאחר כי הוא שכח את הארנק בבית. למחרת, הלווה מציע להחזיר את הסכום המדויק באופן מיידי או לתת סכום גדול יותר בסוף החודש עם כניסת המשכורת. הבחירה של המלווה יכולה להיות מושפעת מגורמים רבים כמו מידת האמון בין הצדדים, המצב הכלכלי של המלווה וכו'. במילים אחרות, העדפת הזמן מושפעת מצרכים נוכחיים מול הצפי של הצרכים העתידיים, כמו גם השפעתו של הגמול המיידי בהשוואה לזה של הגמול העתידי.

ראו גם
------

* תורת ההחלטות
* ערך נוכחי נקי
* חיזוי
* אי ודאות
* אימפולסיביות
* חיזוי רגשי

הערות שוליים
------------

1. ↑  Smallwood, J. Ruby, F. J. & Singer, T. (2013). Letting go of the present: mind-wandering is associated with reduced delay discounting. Consciousness and cognition, 22(1), 1-7.
2. 1 2  Catharine A. Winstanley, Dawn M. Eagle, Trevor W. Robbins (2006). Behavioral models of impulsivity in relation to ADHD: Translation between clinical and preclinical studies. Clinical Psychology Review 26, 379–395
3. ↑  Basar, K. Sesia, T. Groenewegen, H. Steinbusch, H. W. Visser-Vandewalle, V. & Temel, Y. (2010). Nucleus accumbens and impulsivity. Progress in neurobiology, 92(4), 533-557.
4. ↑  Berger, Andrea, (2011). Self-regulation: Brain, cognition, and development. Human brain development series. (pp. 19-44). Washington, DC, US: American Psychological Association

|  |  |
| --- | --- |
| בקרת זהויות עריכת הנתון בוויקינתונים | 
* GND: 4190616-0

 |
**מתאוס קוניה** (בפורטוגזית: **Matheus Santos Carneiro da Cunha**; נולד ב-27 במאי 1999) הוא כדורגלן ברזילאי, המשחק בעמדת החלוץ בוולברהמפטון וונדררס ובנבחרת ברזיל.

קריירה
------

### קריירת מועדונים

קוניה שיחק במועדון הנוער של קוריטיבה. ב-2017, כשהוא בן 18 בלבד, הצטרף לפ.צ. סיון משווייץ בה חתם לארבע שנים. את הופעת הבכורה שלו בליגת העל השווייצרית ערך בספטמבר 2017 מול לוזאן במשחק שהסתיים בתיקו 1-1, במשחק זה גם כבש את שער הבכורה שלו עבור סיון. סך הכל כבש בעונת 2017/2018 עשרה שערים ב-29 הופעות בליגה. ב-2018 עבר לר.ב. לייפציג תמורת כ-15 מיליון אירו. הוא כבש שני שערי ליגה בעונתו הראשונה במועדון וכן שישה שערים במסגרת הליגה האירופית. בחלון ההעברות של עונת 2019/2020 בבונדסליגה עבר בינואר 2020 להרטה ברלין תמורת כ-18 מיליון אירו. הוא כבש עבור הקבוצה חמישה שערים ב-11 המשחקים ששותף במסגרתה בליגה בעונה זו ובמדיה הפך למלך השערים של הקבוצה באותה עונה.

ביוני 2018 חתם בר.ב. לייפציג לחמש שנים, כשעלות המעבר עלתה למועדון 15 מיליון יורו. הוא ערך את הופעת הבכורה בבונדסליגה ביולי 2018 במשחק מוקדמות הליגה האירופית מול הקן השוודית. באותו המשחק גם הבקיע את שער הבכורה שלו במדי לייפציג וגם בישל שער. בליגה הגרמנית הוא ערך את הופעת הבכורה שלו ב-26 באוגוסט 2018, בהפסד קבוצתו 4:1 לבורוסיה דורטמונד.

ב-31 בינואר 2020 חתם קוניה על חוזה לארבע וחצי שנים בהרטה ברלין. תמורתו קיבלה לייפציג 15 מיליון אירו.

ב-25 באוגוסט 2021 חתם קוניה לחמש שנים באתלטיקו מדריד. תמורתו קיבלה הרטה ברלין 26 מיליון אירו ועשרה אחוזים ממכירה עתידית.

ב-25 בדצמבר 2022 הושאל קוניה לוולברהמפטון וונדררס עד לסוף העונה עם אופציית רכישה.

### קריירה בינלאומית

קוניה משתייך לסגל הנבחרת האולימפית של ברזיל. במוקדמות לקראת אולימפיאדת טוקיו כבש חמישה שערים בחמישה משחקים. באוקטובר 2020 זומן לנבחרת הבוגרת במשחקיה במסגרת מוקדמות מונדיאל 2022. הוא לא שותף בשני המשחקים בהם נכלל בסגל מול פרו ובוליביה.

קישורים חיצוניים
----------------

ויקישיתוף מדיה וקבצים בנושא **מתאוס קוניה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  חלון ההעברות נסגר: ברצלונה החתימה את "רונאלדו הבא", ג'אן בדורטמונד, באתר וואלה!‏, 31 בינואר 2020
2. ↑  חלוץ חדש לאתלטיקו, מגן ריאל בדרך לאיטליה, באתר ONE‏, 25 באוגוסט 2021

| **נבחרת ברזיל – אולימפיאדת טוקיו 2020** |
| --- |
| 1 סנטוס • 
2 מנינו • 
3 קרלוס • 
4 גראסה • 
5 לואיז • 
6 ארנה • 
7 פאוליניו • 
8 גימראייש • 
9 קוניה • 
10 רישרליסון • 
11 אנטוני • 
12 ברנו •
13 אלבס • 
14 פוקס •
15 נינו •
16 אבנר •
17 מלקום •
18 הנריקה •
19 ריינייר •
20 קלאודיניו •
21 מרטינלי •
22 לוקאו •
מאמן: ז'ארדינה | ברזילברזיל |
קברו של פבלוס קונטוריוטיס באי הידרה
**פָּבְלוֹס קוּנְטוּרְיוֹטִיס** (ביוונית: **Παύλος Κουντουριώτης**; ‏9 באפריל 1855, הידרה, ממלכת יוון – 22 באוגוסט 1935, אתונה, הרפובליקה ההלנית השנייה) היה אדמירל וגיבור מלחמה יווני, אשר כיהן פעמיים כנשיאה של הרפובליקה ההלנית השנייה.

הקריירה הצבאית
--------------

פבלוס קונטוריוטיס נולד באי הידרה למשפחה מיוחסת ממוצא אלבני קדום. אביו גאורגיוס כיהן ב-1848 לתקופה קצרה כראש ממשלת הממלכה. ב-1875 התגייס לצי היווני וב-1897, במהלך המלחמה היוונית-עות'מאנית פיקד על אוניית מערכה. בין 1908 ל-1911 כיהן כעוזרו האישי של המלך גאורגיוס הראשון ובמהלך תקופה זו הועלה לדרגת קפטן. ב-1912 הועלה לדרגת תת-אדמירל ובמהלך מלחמת הבלקן הראשונה פיקד מאניית הפיקוד שלו ה"גאורגיוס אברוף"(אנ') על הקרבות המוצלחים מול הצי העות'מאני. הישגיו בקרבות הקנו לו מעמד של גיבור מלחמה וקונטוריוטיס הועלה לדרגת סגן אדמירל. ב-1917, פרש קונטוריוטיס מהצבא בדרגת אדמירל.

הקריירה הפוליטית
----------------

ב-1916 בעודו משרת בצי, מונה לשר הימייה בממשלתו של סטפנוס סקולידיס המלוכני. קונטוריוטיס התנגד לעמדתו הפרו-גרמנית של המלך קונסטנטין הראשון וצידד בהצטרפות הממלכה לצד מדינות ההסכמה במלחמת העולם הראשונה. הוא התפטר מתפקידו והצטרף לאלפתריוס וניזלוס בסלוניקי, שם הוקמה הממשלה הזמנית להגנת האומה שמרדה בשלטונו של המלך קונסטנטין הראשון ושלטה על חלק מהממלכה באזורי צפון יוון, כרתים ואיי הים האגאי. קונסטנטין הראשון נאלץ לוותר על המלוכה ואלפתריוס וניזלוס היה לראש הממשלה. וניזלוס, קונטוריוטיס ופנאיוטיס דנגליס הובילו את תהליך שיקומו והרחבתו של הצבא היווני וכונו "הטרויקה להגנת האומה". יוון הצטרפה למדינות ההסכמה והייתה שותפה לניצחונן על מעצמות המרכז בקרבות החזית המקדונית.

ב-28 באוקטובר 1920, לאחר מותו של אלכסנדר הראשון, מלך יוון מונה קונטוריוטיס לעוצר המלוכה, אך בראשית נובמבר, מייד לאחר תבוסתו של וניזלוס בבחירות הכלליות שנערכו ביוון התפטר מתפקידו. המלוכה ביוון הושבה על כנה, אך במרץ 1924 הודח המלך גאורגיוס השני וקונטוריוטיס נבחר לנשיאה הראשון של הרפובליקה ההלנית השנייה. במרץ 1926 התפטר קונטוריוטיס לאחר ההפיכה הצבאית שהעלתה לשלטון את הגנרל תאודורוס פנגלוס שהכריז על עצמו דיקטטור יוון. קונטוריוטיס עזב את אתונה לאי הידרה ובאוגוסט שב לאתונה ולמשרת הנשיא לאחר סילוקו של הגנרל פנגלוס בהפיכת נגד. במאי 1929 נבחר פבלוס קונטוריוטיס לכהונה נוספת כנשיא יוון, אך בדצמבר נאלץ לפרוש מתפקידו בשל בריאות לקויה. הוא הלך לעולמו באתונה ב-1935 והוא בן 80 שנים ונקבר באי הולדתו הידרה.

קישורים חיצוניים
----------------

ויקישיתוף מדיה וקבצים בנושא **פבלוס קונטוריוטיס** בוויקישיתוף

הערות שוליים
------------

1. ↑  ‏Greek nationalist government, 1916, באתר nzhistory.net.nz, אוחזר ב-1 בפברואר 2014 (באנגלית).
2. ↑  "עדכון על המערכה בבלקנים נכון ל-19 באוקטובר 1918" באתר הניו יורק טיימס (באנגלית) .

|  |  |  |
| --- | --- | --- |
| **הקודם**:**אין. הודח גאורגיוס השני, מלך היוונים** | **נשיא יוון, כהונה ראשונה** 25 במרץ 1924 - 15 במרץ 1926 | **הבא**:**תאודורוס פנגלוס** |

|  |  |  |
| --- | --- | --- |
| **הקודם**:**תאודורוס פנגלוס** | **נשיא יוון, כהונה שנייה** 26 באוגוסט 1926 - 9 בדצמבר 1929 | **הבא**:**אלכסנדרוס זאימיס** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb161862255 (data)
* GND: 119376202
* ISNI: 0000 0003 6635 156X
* LCCN: no2012026685
* NLG: 46271
* SUDOC: 253813638
* VIAF: 232045743
* WorldCat: lccn-no2012026685

 |
**ניקו שולץ** (בגרמנית: **Nico Schulz**; נולד ב-1 באפריל 1993 בברלין שבגרמניה) הוא כדורגלן גרמני המשחק בבורוסיה דורטמונד ובנבחרת גרמניה בעמדת הקשר.

קריירת מועדונים
---------------

### הרטה ברלין

שולץ שיחק כילד ונער בהרטה ברלין, ונחשב אז כעילוי. בשנת 2010, כאשר היה בן 17, החל להשתייך לסגל של הקבוצה הבוגרת של המועדון, ששיחק אז בבונדסליגה השנייה. בעונת 2010/11 שולץ שיחק במקביל הן בקבוצה הבכירה והן בקבוצת המילואים של המועדון. עם הקבוצה הבכירה, סיים שולץ את עונת 2010/11 במקום הראשון בבונדסליגה השנייה, לאחר שערך 21 הופעות בעונה זו, והעפיל עם הקבוצה לבונדסליגה. עם זאת, בעונת 2011/12 שולץ שיחק רק בקבוצת המילואים. בעונה זו נשרה הרטה ברלין בחזרה לבונדסליגה השנייה. בעונת 2012/13 שולץ חזר לשחק בקבוצה הבכירה, והפעם באופן בלעדי, והעפיל עמה לבונדסליגה מהמקום הראשון, כשהוא עורך 20 הופעות ומבקיע שער אחד. בעונת 2013/14 כבר הפך שולץ לבורג משמעותי בקישור של הרטה ברלין, וסיים עם הקבוצה במקום ה-11 בבונדסליגה. בעונת 2014/15 נעשה תפקידו של שולץ חשוב אף יותר, אך הרטה ברלין סיימה את העונה במקום ה-15, וניצלה מהשתתפות במבחני ההישרדות רק בזכות הפרש שערים טוב משל המבורג.

### בורוסיה מנשנגלדבך

את עונת 2015/16 פתח שולץ בהרטה ברלין וערך בה הופעה אחת, אך נמכר לבורוסיה מנשנגלדבך לפני תום חלון ההעברות של קיץ 2015, וחתם על חוזה לארבע עונות. שולץ לא התאקלם היטב בבורוסיה מנשנגלדבך, וערך הופעת ליגה אחת בלבד בעונה זו. העונה הבאה, 2016/17, לא הייתה טובה בהרבה מקודמתה עבור שולץ, שערך 12 הופעות ליגה ושתי הופעות נוספות בקבוצת המילואים.

### הופנהיים

בקיץ 2017 נמכר שולץ להופנהיים. שולץ השתלב היטב בהופנהיים תחת המאמן יוליאן נגלסמן, והפך מיד לשחקן הרכב קבוע במועדון. בעונת 2017/18 הגיע שולץ להישג גדול עם הופנהיים, כאשר הקבוצה סיימה במקום השלישי בליגה והעפילה לליגת האלופות.

### בורוסיה דורטמונד

ב-21 במאי 2019 עבר שולץ לבורוסיה דורטמונד תמורת 22 מיליון אירו, וחתם בשורותיה על חוזה לחמש שנים.

קריירה בינלאומית
----------------

שולץ שיחק בכל הנבחרות הצעירות של גרמניה, ובמדי נבחרת גרמניה בכדורגל עד גיל 21 ערך 14 הופעות, בהן הבקיע שני שערים. בספטמבר 2018 זומן שולץ לראשונה לסגל נבחרת גרמניה הבכירה, וכבר בהופעת הבכורה שלו הבקיע את שער הניצחון במשחק ידידות מול פרו, בו ניצחה גרמניה 1–2 בריין-נקר ארנה. ב-24 במרץ 2019 הבקיע שולץ שער ניצחון בדקה ה-90 במשחק בו ניצחה גרמניה 2–3 באמסטרדם ארנה את הולנד במוקדמות יורו 2020. שולץ גם בישל שער במשחק זה ללירוי סאנה.

קישורים חיצוניים
----------------

ויקישיתוף מדיה וקבצים בנושא **ניקו שולץ** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  העברות בעולם, 21.5: מוריניו מעורר ספקולציות על יובנטוס, אתלטיקו תנסה לרכוש את ז'ואאו פליקס, באתר וואלה!‏, 21 במאי 2019
|  |  |
| --- | --- |
| בייסלארד מהמאה ה-14 (המוזיאון השווייצרי הלאומי). | ציור של בייסלארד מוצג על דמותו של תומאס דה טופקליפה.
 |

בייסלארד שווייצרי מהמאה ה-14, קודמו של הפגיון השווייצרי הקלאסי ששימש במאה ה-16.
**בייסלארד** (באנגלית: **Baselard**; בגרמנית: **Pasler**) הוא פגיון או חרב קצרה שהיו בשימוש בימי הביניים המאוחרים.

אטימולוגיה
----------

בשימוש מודרני במילה בייסלארד, המונח משמש לסוג של פגיון מהמאה ה-14 בעל ניצב בצורה של האות האנגלית I שהתפתח מפגיוני האבירים של המאה ה-13. השימוש בשם אינו עקבי, והמונח בצרפתית תיכונה ובאנגלית תיכונה כנראה מתכוון לשורה רחבה של פגיונות גדולים. המונח (בגרסאותיו הרבות) הופיע לראשונה במחצית הראשונה של המאה ה-14. יש ראיות המצביעות על כך שהמונח בייסלארד הוא שיבוש המילה הגרמנית "Basler" שמשמעותה הוא "סכין בזל".

שימושים היסטוריים
-----------------

תיאורים של הבייסלארד מהאמצע המאה ה-14 נשמרו כחלק מדמויות קברים (הבייסלארד נחשב כחלק מהלבוש הצבאי של אביר מנוח). באמצע המאה ה-14 הבייסלארד היה נשק פופולרי וביצעו איתו חלק גדול ממקרי האלימות האזרחית, והוא זוהה עם חוליגניות. עדות מוקדמת שלו היא ממסמכי בית המשפט של נירנברג (בשנת 1341) שבו יש תיעוד של משפט נגד אדם שפצע אישה על ידי הכאתה בראשה עם פאסלר (שמו הגרמני של הבייסלארד). כמה תקנוני חוק גרמניים מהמאה ה-14 והמאה ה-15 הוציאו מחוץ לחוק את הבייסלארד בגבולות העיר. בסוף המאה ה-14 הבייסלארד הפך מאוד פופולרי בחלקים נרחבים של מערב אירופה, כולל צרפת, איטליה, גרמניה, ואנגליה. הנס סלואן כתב שיר סאטירי על השימוש בבייסלארד כאביזר אופנה. פריס פלוומאן קישר בין הבייסלארד לססגוניות מיותרת: בסיפורו מסופר על שני כמרים, סר ג'ון וסר ג'פרי, מוצגים כשהם מתרברבים בחגורות הכסף שלהם, ובבייסלארד או בפגיון האונות שלהם עם כפתורים מצופים זהב.

ווט טיילר נרצח עם בייסלארד על ידי ראש העיר של לונדון, ויליאם וולוורת', בשנת 1381.
**פחמן-12** או **12C** הוא האיזוטופ הנפוץ ביותר של פחמן. הוא השכיח מבין שני האיזוטופים היציבים של פחמן (12C ו-13C). פחמן-12 מהווה 98.89% מהפחמן המצוי בטבע. אטום של פחמן-12 מכיל 6 פרוטונים, 6 נייטרונים ו-6 אלקטרונים.

פחמן-12 הוא בעל חשיבות מיוחדת, משום שעל בסיסו מוגדר הערך של יחידת מסה אטומית מאוחדת, המשמשת למדידת המסה של כל האטומים האחרים. המסה של אטום פחמן-12 היא בדיוק 12 יחידות מסה אטומית מאוחדת, או 12 u.

היסטוריה
--------

לפני 1959, הארגונים IUPAP ו-IUPAC נטו להשתמש בחמצן כדי להגדיר את המול. בעוד כימאים הגדירו את המול כמספר האטומים של חמצן אשר מסתם היא 16 גרם, פיזיקאים השתמשו בהגדרה דומה אך עם האיזוטופ חמצן-16 בלבד. שני הארגונים הסכימו ב-1959-1960 להגדיר את המול כ"כמות החומר במערכת שמכילה מספר חלקיקים (אטומים או מולקולות) השווה למספר האטומים ב-0.012 קילוגרם של פחמן-12.

הגדרה זו התקבלה על ידי ה-CIPM ב-1967. ב-1971, הגדרה זו התקבלה על ידי ה-CGPM הארבע עשרה.

ב-1980, הבהירו ה-CIPM את ההגדרה שלעיל, תוך שהגדירו כי היא נוגעת לאטומי פחמן-12 פזורים במצב היסוד (ground state) שלהם, להבדיל ממצב מעורר.

ראו גם
------

* יחידת מסה אטומית מאוחדת
* מול
* קבוע אבוגדרו
* איזוטופ
* פחמן-11
* פחמן-13
* פחמן-14

קישורים חיצוניים
----------------

* משקלים אטומיים והוועד הבינלאומי - סקירה היסטורית
**כוכב משתנה לא-סדיר איטי** (באנגלית: **Slow irregular variable**) הוא כוכב משתנה שלא זוהתה מחזוריות של השינויים בבהירות נראיתו והשינויים הם איטיים. כוכבים מסוג זה הם כמעט תמיד ענקים אדומים וכתומים או על-ענקים אדומים וכתומים מסיווג ספקטרלי K,‏ M,‏ S או-C. על פי הקטלוג הכללי לכוכבים משתנים, כוכבים אלו מסווגים כ-LB עבור ענקים ו-LC עבור על-ענקים עם השתנות מסדר גודל של דרגת בהירות אחת. כיוון שההשתנות איטית ודרוש זמן רב על מנת לזהות מחזוריות או לשלול אותה, כוכבים משתנים רבים שלא זוהתה מחזוריות בבהירותם מסווגים כ-L בהנחה שבעתיד הם יסווגו כמשתנים סדירים למחצה אם תמצא מחזוריות או כ-LB או כ-LC אם לא. משתנים סדירים למחצה רבים מציגים למעשה שני מחזורי השתנות או יותר בו זמנית, ובכך יוצרים דפוס השתנות מורכב מאוד וקשה לזיהוי וייתכן שחלק משמעותי מהכוכבים שמסווגים כיום כמשתנים לא-סדירים איטיים הם למעשה משתנים סדירים למחצה עם מספר מחזורי השתנות. ניתוח של תצפיות לאורך זמן שנעשה ב-2009 על 23 כוכבים שסווגו כמשתנים לא-סדירים איטיים מסוג L, העלה שכשני שלישים מהם מראים מחזוריות מסוימת של שינויי הבהירות וחלקם הם בפרוש משתנים סדירים למחצה.

מנגנון ההשתנות של כוכבים משתנים לא-סדירים איטיים הוא כנראה מנגנון פעימות זהה לזה של המשתנים הסדירים למחצה, רק עם מספר גדול של מחזורי שינוי בו זמנית או עם התנהגות כאוטית לא מחזורית. ככל הנראה כוכבים מסיווג L נמצאים על רצף שנע מהשתנות מחזורית סדירה למחצה עם מעט מחזורי שינוי, דרך מספר גדול של מחזורי שינוי ועד לכאוטיות מלאה. כיוון שכוכבים אלה נחקרו פחות מאשר משתני מירה ומשתנים סדירים למחצה, המידע עליהם מועט ואיטיות השינויים מקשה על איסוף הנתונים.

משתנים לא-סדירים איטיים בולטים
------------------------------

* אנטארס משתנה בין דרגות בהירות 0.88 ו-1.16 (סיווג LC)
* אלדברן משתנה בין דרגות בהירות 0.75 ו-0.95 (סיווג LB)
* אניף (ε בפגסוס) משתנה בין דרגות בהירות 0.7 ו-3.5 (סיווג LC)
* שאט (β בפגסוס) משתנה בין דרגות בהירות 2.31 ו-2.74 (סיווג LB)
* KY בברבור משתנה בין דרגות בהירות 10.60 ו-11.74 (סיווג LC)
* RT בשדרית משתנה בין דרגות בהירות 8.2 ו-9.9 (סיווג LC)
* TZ בקסיופאה משתנה בין דרגות בהירות 8.86 ו-10.5 (סיווג LC)

הערות שוליים
------------

1. ↑  GCVS: Variability Types, 2. Pulsating Variable Stars
2. 1 2  C. Sterken & C. Jaschek: Light Curves of Variable Stars: A Pictorial Atlas, p. 104
3. ↑  J. R. Percy, S. Esteves, A. Lin, C. Menezes & S. Wu: Quantifying Irregularity in Pulsating Red Giants, Journal of The American Association of Variable Star Observers, Vol. 37 (2009)
**קארל אוטו קוך** (בגרמנית: **Karl Otto Koch**; 2 באוגוסט 1897 – 5 באפריל 1945) היה קצין אס אס גרמני, מפקדם הראשון של מחנות הריכוז בוכנוואלד וזקסנהאוזן. שימש כמפקד מחנה הריכוז מיידנק מספטמבר 1941 עד לאוגוסט 1942. בתקופה זו גנב חפצי ערך וכסף מהיהודים שנרצחו. ביצע פשעים נגד האנושות. אשתו, אילזה קוך, לקחה חלק בפשעים במחנות בוכנוואלד ומיידנק.

קורות חייו
----------

קוך נולד בדרמשטאדט, סיים בית ספר למסחר והיה פקיד בנק. אביו נפטר כשהיה בן 8. בשנת 1916 התנדב להצטרף לצבא הקיסרות הגרמנית, ולחם בחזית המערבית עד שנפל בשבי הבריטי. חזר לגרמניה באוקטובר 1919.

בשנת 1930 הצטרף למפלגה הנאצית וכעבור שנה לאס אס. בשנת 1934 מילא תפקידי פיקוד שונים במחנות הריכוז הונשטיין (KZ Hohnstein), זקסנבורג, אסטרווגן וליכטנבורג והכיר את אשתו לעתיד אילזה קלר. בשנת 1935 מונה למפקד בית המאסר הנודע לשמצה קולומביה האוס שבברלין. במאי 1936 לאחר נישואיו לאילזה קלר עברו השניים להתגורר במחנה זקסנהאוזן, שהיה אחראי להקמתו ועליו פיקד לאחר מכן.
באוגוסט 1937 מונה למפקד מחנה הריכוז בוכנוואלד שהוקם אז, והועלה לדרגת אס אס שטנדרטנפיהרר.

בספטמבר 1941 מונה למפקד מחנה מיידנק, שהיה אז מחנה שבויים סובייטים של הוואפן אס אס שבלובלין. בעת פיקודו הורחב מאוד המחנה: הובאו אליו אסירים, בהם יהודים, נבנו משרפות, וגדל מאוד מספר האסירים שנרצחו במחנה. ביולי 1942 הייתה בריחה של אסירים רבים מהמחנה, הוא הושעה מתפקידו והועמד למשפט, ובפברואר 1943 זוכה. הוא מילא תפקידי ארגון ביחידות משמר הדואר.

באוגוסט 1943 נאסר, הואשם ברצח, מעילות, זיוף מסמכים, באיומים על פקידים וב״פשעים אחרים״ (רציחות מחוץ להוראות, ואוספים של פיסות עור אדם עם ציורי קעקע וראשי אדם מצומקים). בראשית 1945 דן אותו שופט האס אס קונראד מורגן למיתה בבית הדין העליון של האס אס, וב-5 באפריל 1945 הוצא להורג על-ידי כיתת יורים.

בשנת 2006 הוצג במוזיאון מחנה זקסנהאוזן אלבום תמונות, שהעניקו עובדי הסגל לקוך לרגל יום הולדתו ה-40, המנציח את הקמת המחנה ואת השגרה בו בשנה לאחר הקמתו. האלבום נמצא בארכיון ה-NKVD במוסקבה.

משפחתו
------

בשנת 1924 נישא ונולד לו בן בכור. בשנת 1931 התגרש הזוג. ב-25 במאי 1936 נישא לאילזה קוך, ולזוג נולדו בן ושתי בנות. אילזה נודעה בכינויים "המכשפה מבוכנוואלד" ו"הכלבה מבוכנוואלד" בשל אכזריותה כלפי האסירים.

קישורים חיצוניים
----------------

* על קארל ואילזה קוך באתר יד ושם
* אלבומו של הרוצח, באתר העיתון "פרנקפורטר אלגמיינה"
* קרל אוטו קוך, באתר אנציקלופדיה בריטניקה (באנגלית)
* קרל אוטו קוך, באתר "Find a Grave" (באנגלית)

הערות שוליים
------------

1. ↑  **LUBLIN MAIN CAMP (aka MAJDANEK)**, Indiana University Press, 2009-05-22, עמ' 875–898

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007451591205171
* GND: 12444055X
* ISNI: 0000 0000 5402 3209
* LCCN: no2007138593
* NKC: osd2015887872
* NLP: A28520191
* SNAC: w60k2t1t
* VIAF: 3405469
* WorldCat: lccn-no2007138593

 |
בסטטיסטיקה ובעיקר באקונומטריקה, המתודה של משתנה עזר נועדה לאפשר מדידת סיבתיות כאשר ניסוי מבוקר אינו אפשרי ויש חשש של אנדוגניות של אחד המשתנים.

דוגמה
-----

נחשוב על מודל ליניארי המנסה לאמוד את השפעת העישון על הבריאות, ובפרט על תוחלת החיים:

{\displaystyle y\_{i}=\alpha +\beta x\_{i}+\varepsilon \_{i},}
כך ש-y הוא מספר השנים שחי הפרט, x הוא כמות הסיגריות שהפרט מעשן בחודש ו-\varepsilon  הוא השגיאה. מכיוון שלעישון יש קורלציה עם התנהגויות לא בריאות אחרות. נקבל כתוצאה אפקט חזק מהאפקט האמיתי.

לכן עלינו לעשות ניסוי מבוקר בו נורה לאנשים לעשן מספר מסוים של סיגריות וכך נוכל לבודד את האפקט. מחקר כזה אינו אתי ויקר מאוד. כך שעלינו למצוא פתרון אחר.

כדי לבודד את האפקט זה עלינו למצוא משתנה שלישי, z, שמתואם עם y רק דרך x. אם גובה המיסים על הטבק מתואם שלילית עם כמות העישון ואם החוקר משתכנע שגובה המיסים לא משפיע על אורך החיים בדרך אחרת, אז גובה המיסים על הטבק הוא משתנה תקף.

שיטת האמידה
-----------

ניתן לחשוב על משתנה עזר כרגרסיה דו שלבית. בשלב הראשון נאמוד את המודל:

{\displaystyle x\_{i}=\gamma +\delta z\_{i}+e\_{i},}
הביטוי 

{\displaystyle {\widehat {x}}\_{i}}
הוא אותו חלק בx שאינו מתואם עם הטעות, שכן הוא פונקציה ליניארית של z שאינו מתואם עם הטעות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553253805171
* BnF: cb122988792 (data)
* LCCN: sh85066780

 |
**ניקולאס "ניקו" מלמד ריבאודו** (בספרדית: **Nicolás "Nico" Melamed Ribaudo**; נולד ב-11 באפריל 2001 בקסטלדפלס שבספרד) הוא כדורגלן ספרדי המשחק בעמדת הקשר בקבוצת אספניול.

קריירת מועדונים
---------------

בשנת 2013 הצטרף מלמד למחלקת הנוער של אספניול, לאחר ששיחק במחלקות הנוער של אתלטיקו וילפרנקה ושל קורנייה. ב-17 בפברואר 2019 ערך את הופעת הבכורה שלו באספניול ב', קבוצת המילואים של המועדון, במסגרת הליגה הספרדית השלישית.

ב-29 באפריל 2019 חידש מלמד את חוזהו במועדון, עד לשנת 2023. ב-5 במאי הבקיע את שער הבכורה שלו בקבוצת המילואים.

ב-15 באוגוסט 2019 ערך מלמד את הופעת הבכורה שלו בקבוצה הראשונה של המועדון, בניצחון 0–3 על לוצרן במסגרת מוקדמות הליגה האירופית לעונת 2019/2020. ב-25 ביוני 2020 הוא ערך את הופעת הבכורה שלו בלה ליגה, כשנכנס כמחליף בהפסד 0–1 לריאל בטיס במסגרת המחזור ה-31 לעונת 2019/2020, שהסתיימה בירידתה של אספניול להליגה הספרדית השנייה. בסך הכל ערך מלמד שש הופעות ליגה בעונה זו.

לקראת עונת 2020/2021 הועלה מלמד באופן מלא לקבוצה הראשונה של המועדון. ב-4 באוקטובר 2020 הוא הבקיע את שער הבכורה שלו במועדון, בניצחון 0–1 על סבאדל במסגרת המחזור הרביעי בליגה. בעונה זו, שהסתיימה בחזרתה של אספניול ללה ליגה, ערך מלמד 33 הופעות ליגה והבקיע שישה שערים.

ב-31 באוגוסט 2021 קיבל מלמד את חולצה מספר 21 במועדון, שנלבשה בעבר על-ידי שחקן המועדון דניאל חארקה, שמת בשנת 2009 בעודו שחקן פעיל.

קישורים חיצוניים
----------------

ויקישיתוף מדיה וקבצים בנושא **ניקו מלמד** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol

הערות שוליים
------------

1. ↑  Nicolás Melamed Ribaudo, NICO באתר Fútbol Base Català (בספרדית)
2. ↑  La cantera del RCD Espanyol se refuerza más que nunca באתר Fútbol Base Català,‏ 18 באוגוסט 2013 (בספרדית)
3. ↑  Sis debuts a Segona Divisió B באתר הרשמי של אספניול, 26 בפברואר 2019 (בספרדית)
4. ↑  El centrocampista ha firmado hasta el 30 de junio de 2023 באתר הרשמי של אספניול, 29 באפריל 2019 (בספרדית)
5. ↑  Wu Lei, el debutante Campuzano y la cantera arrasan a la morriña, באתר אס, 15 באוגוסט 2019 (בספרדית)
6. ↑  Nico Melamed, dorsal 21 באתר הרשמי של אספניול, 31 באוגוסט 2021 תבנית:ספרדתי
הנסיך הנרי, דוכס קמברלנד וסטראת'רן, שנישואיו לפשוטת עם ואלמנה הביאו לחקיקת החוק
**חוק הנישואים המלכותיים 1772** (באנגלית: **Royal Marriages Act 1772**) הוא חוק שהסדיר את נישואי חברי משפחת המלוכה הבריטית. החוק בוטל בשנת 2015. 

החוק נחקק בעקבות דרישתו של ג'ורג' השלישי, מלך בריטניה, לאחר שבשנת 1771 אחיו, הנסיך הנרי, דוכס קמברלנד וסטראת'רן, נשא לאשה את אן הורטון, שהייתה פשוטת עם ואלמנה. המלך הרגיש שאחיו נישא לאשה מתחת למעמדו ושנישואים של נסיך מבית המלוכה לאשה פשוטת עם ואלמנה משפילים ופוגעים בכבודה של המונרכיה הבריטית, לכן הוא החל בתהליך חקיקת חוק שיפקח על כל הנישואים העתידיים של בית המלוכה.

כעבור שנה נחקק החוק. החוק קובע שכל הצאצאים החוקיים של ג'ורג' השני, מלך בריטניה חייבים לקבל את הסכמת המונרך כדי להינשא והסכמה זאת חייבת להיות מוכרזת במועצה המלכותית. היחידים שפטורים מקבלת הסכמה לנישואיהם הן נסיכות שנישאות לבני מלוכה זרים וצאצאיהן. במידה שטקס נישואים בכל זאת מתרחש ללא הסכמת המונרך, הנישואים נחשבים בטלים.

במקרה שהמונרך מסרב לתת את הסכמתו לנישואים, יכול המבקש להינשא לעשות זאת בתנאים הבאים: המבקש חייב להיות מעל גיל עשרים וחמש, הוא צריך להודיע למועצה המלכותית על רצונו להינשא ולחכות שנה מזמן ההודעה, ואם במהלך השנה הזאת שני בתי הפרלמנט הבריטי לא הביעו התנגדות לנישואים – הוא רשאי להינשא והנישואים הללו ייחשבו תקפים.

החוק גם מגדיר כעבירה פלילית סיוע או השתתפות בנישואים שמבוצעים ללא הסכמת המונרך. סעיף זה בוטל בשנת 1967.

בשנת 2015 נכנס לתוקפו חוק ירושת הכתר 2013 שנחקק לאחר הסכמת פרת' אשר ביטל את החוק וקבע כי רק ששת הראשונים בסדר הירושה לכתר הבריטי חייבים לקבל את הסכמת המונרך לנישואים, וכי מי שיינשא ללא הסכמה זאת ייפסל, יחד עם צאצאיו מהנישואים, מלרשת את הכתר. כן קבע החוק כי נישואים שהיו בטלים לפי חוק הנישואים המלכותיים ייחשבו כחוקיים אם אף לא אחד מהנישאים היה בין ששת הראשונים בסדר הירושה, לא התבקשה הסכמת המונרך ולא ניתנה הודעה למועצה המלכותית, ניתן להניח באופן סביר שהנישא לא היה מודע לתחולת החוק ואף אדם לא פעל מתוך הנחה שהנישואים בטלים. עם זאת, להכשרת הנישואים אין השפעה לעניין ירושת הכתר.

קישורים חיצוניים
----------------

* לשון החוק באתר ויקיטקסט באנגלית
**תחמס נפוץ** (שם מדעי: *Phalaenoptilus nuttallii*) הוא מין של עוף ממשפחת התחמסיים, אשר חי במערב אמריקה הצפונית שלאורך קנדה מקולומביה הבריטית ודרום-מזרח אלברטה, דרך מערב ארצות הברית ועד לצפון מקסיקו. זהו מין יחידי בסוג **Phalaenoptilus** ומהקטנים שבתחמסי אמריקה.

תיאור
-----

תחמס זה קטן יחסית, באורך של כ-18 סנטימטרים, עם מוטת כנפיים של 30 ס"מ והוא מגיע למשקל 36 עד 58 גרם בקירוב. התחמס בעל נוצות אפורות-שחורות עם נוצות זנב שחורות בעלות קצוות לבנים. הכנפיים ארוכות ביחס לשאר הגוף והראש גדול בעל מקור קצר ביותר. כמו שאר התחמסים הוא מותאם לפעילות לילית ובימים הוא נח על הקרקע בהסוואה.

התחמס הוא מבין העופות הבודדים בעולם הנכנס לתרדמת חורף באזורים יבשים ועניים במזון. הדבר ידוע בעיקר מאזורים בדרום ארצות הברית כמו כמו הרים בקליפורניה, בהם התחמס מנמנם במשך החורף לשבועות ואף חודשים של רעב. בקיץ הוא מתעורר וניזון מחרקים מעופפים גדולים כמו עשים, חיפושיות וחגבאים שונים ולעיתים הוא פולט את צניפתו כמו ינשוף. התחמס גם שותה מים מהאוויר.

למין זה ישנם 6 תת-מינים:

* P. n. nutalli
* P. n. californicus
* P. n. hueyi
* P. n. dickeyi
* P. n. adustus
* P. n. centralis

קישורים חיצוניים
----------------

ויקישיתוף מדיה וקבצים בנושא **תחמס נפוץ** בוויקישיתוף
* תחמס נפוץ, באתר אנציקלופדיה בריטניקה (באנגלית)

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  תחמס נפוץ באתר הרשימה האדומה של IUCN
2. ↑  McKechnie, Andrew W.; Ashdown, Robert A. M.; Christian, Murray B.; Brigham, R. Mark (2007). "Torpor in an African caprimulgid, the freckled nightjar Caprimulgus tristigma" (PDF). Journal of Avian Biology. 38 (3): 261–266. doi:10.1111/j.2007.0908-8857.04116.x. Archived from the original (PDF) on 2008-12-17. Retrieved 2008-07-08.
3. ↑  "Common Poorwill". www.allaboutbirds.org. Retrieved 2015-12-13.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566191905171

 |
הכנת התריאק. איור מתוך טאקואינום סניטאטיס
**תריאק** הוא תרכיב אנטיטוקסיני (antitoxin; נוגדן באורגניזם הפועל כנגד רעלן), שהופק מארס נחשים ועקרבים בצירוף מרכיבים שונים מעולם החי, הצומח והמחצב. הוא שימש כתרופה לטיפול בהרעלות, בהכשות ובעקיצות, וכן לריפוי מחלות שונות. השימוש בתריאק הפך לנפוץ בעקבות מרשמים שכתב קלאודיוס גלנוס, רופא מפורסם בן המאה השנייה לסה"נ. בתחילה שימש החומר כנוגד רעלים, ועם חלוף הזמן התרחבו שימושיו לטיפול במגוון מצבים רפואיים.

היסטוריה
--------

הרכבת התריאק הייתה ענף ייצור ייחודי בארץ ישראל בתקופה הביזנטית ובימי הביניים, ובעיקר בתקופה המוסלמית הראשונה. התריאק היה אחד מחומרי המרפא המפורסמים ביותר שארץ ישראל השתבחה בהם, ואף יוצא לחוץ לארץ. עדויות רבות, כולן מן המאה העשירית, מלמדות שאחד המרכזים החשובים ביותר בעולם האסלאם לייצור תריאק היה בירושלים.
בספרות נזכרים אישים אחדים שישבו בירושלים במאה העשירית ועסקו במלאכת התריאק. הידוע ביותר מביניהם היה הרופא הירושלמי אלתמימי. מסופר כי היה בעל ידיעות נרחבות ברפואה והצטיין בהכנת משחות ותרופות נפרדות ומורכבות, אולם לשיא יוקרתו הגיע בהתקנת מיני התריאק השונים.

ירושלים וסביבתה היו גם מקור לאספקת המרכיבים הנפרדים של התריאק. חלק ניכר ממרכיבי התרופה (צמחים, בעלי חיים ומחצבים) הובאו מאזור ירושלים, ובעיקר מאגן ים המלח, שהיה קשור לירושלים מבחינה מנהלית, כלכלית ותרבותית. בין המרכיבים החשובים של התריאק היו האספלט ונחשי האפעה, שניצודו למטרה זו באזור ים המלח. נחש האפעה נקרא "טיר", וייתכן כי ממנו נגזר שם התרופה (טיריאק או תריאק). פליקס פברי מספר בספריו, כי לאור הביקוש הרב של הארס אסר הסולטאן המצרי על ציד הנחשים באזור, שמא יכחדו.

הפקת התריאק והשימוש בו בירושלים נזכרים גם בתקופות מאוחרות יותר. המלך הצלבני אמלריך (ששלט בין השנים 1162-1174) קרא לרופא על מנת שיטפל בבנו חולה הצרעת (בלדווין הרביעי) באמצעות "תריאק אלפארוק". במאה ה-18, נזכרת התרופה בתעודה המפרטת את נכסי יהודי שנפטר. באמצע המאה ה-19 העיד טיטוס טובלר כי בבית מרקחת של יהודים בירושלים ניתן למצוא Theriak. ייתכן כי צאצאי משפחת אלתריאקי, שעסקה בהפקת ארס הנחשים מאזור יריחו, מתגוררים כיום במזרח ירושלים.

לקריאה נוספת
------------

זהר עמר, "ייצוא התריאק מארץ ישראל ושימושיו בימי הביניים", **קורות**, יב, (תשנ"ו- תשנ"ז), עמ' טז- כח.

קישורים חיצוניים
----------------

ויקישיתוף מדיה וקבצים בנושא **תריאק** בוויקישיתוף

הערות שוליים
------------

1. ↑  Noga Arika, **Passions and Tempers: A History of the Humours**, 2007, p.93
2. ↑  זהר עמר ואפרים לב, **רופאים ותרופות במאות העשירית עד השמונה עשרה**, תל אביב, תש"ס, עמ' 25- 26.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14479873f (data)
* GND: 4185112-2
* SUDOC: 072243767

 |
TS בפעולה
**תחנה כוללת** (TS, Total Station) היא מכשיר מדידה שמודד כיוונים (אופקיים ואנכיים) ומגיע לרמת דיוק של חלקי שניות קשת. המכשיר חיוני בפרויקטים של בנייה ותשתית, משום שהוא מאפשר לזהות מיקום מדויק, עד כדי מילימטרים, של נקודות בשטח. ניתן לראות לעיתים קרובות מודדים המשתמשים במכשיר על גבי חצובה באתרי בנייה, כמו גם במדידת חלקות קרקע.

יתרונו הבולט של המכשיר על פני התאודוליט והמאזנת שאותם החליף, הוא מד טווח אלקטרוני למדידת מרחקים, אפשרות להזנת נתונים בלוח מקשים, וכן שניתן לשמור בו את המדידות ולהזינן לאחר-מכן ישירות למחשב ללא שגיאות בהעתקת הנתונים.

במינוח מקצועי, מכשיר המשמש את המודדים בשלבי התכנון והבקרה של פרויקטים הנדסיים וכמו כן, למדידת רשתות טריאנגולציה, מיפוי ומדידות קדסטרליות.

היסטוריה
--------

טרם מהפכת המחשוב, נהוג היה להשתמש בשני מכשירים: התאודוליט והמאזנת. שניהם אפשרו למודד ולמהנדס לאתר, באמצעות טריאנגולציה, מיקום מדויק כדי סנטימטרים על גבי המפה, כמו גם את גובה המדידה ביחס למפלס פני הים.

שני המכשירים דמו במבנה הכללי. שניהם מוקמו על חצובה, עברו הליך פילוס (הצבת ציר החצובה בניצב לפני הים) ולעיתים הצפנה (קביעת הכיוון לצפון על שנתות במכשיר). בשניהם ניתן היה למדוד תזוזה בסיבוב (במונחים של מעלות, דקות קשת ושניות קשת) מהמיקום הראשוני.

מבנה התחנה הכוללת
-----------------

פרק זה לוקה בחסר. אנא תרמו לוויקיפדיה והשלימו אותו.

אופן השימוש בתחנה כוללת
-----------------------

התחנה הכוללת מורכבת על-גבי חצובה על ידי מרכוז כפוי באמצעות הטריברך (פלס כדורי). המכשיר ממורכז כך שימוקם במדויק מעל נקודת המדידה ולאחר מכן, המכשיר מאוזן בעזרת 'פלס שפופרת' כך שצירו האנכי יתלכד עם כיוון כוח הכבידה. תהליך המירכוז והאיזון של מכשיר מבוצע בהתקרבויות עד שהמכשיר ממורכז ומאוזן מעל נקודת המדידה.

כדי למדוד כיוונים אנכיים או אופקיים במכשיר יש להציב בנקודת המטרה מוט (אשר גובהו ידוע מראש) ועליו ניצבת פריזמה.
באמצעות המשקפת מכוונים למרכז הפריזמה. לאחר התלכדות עם מרכז הפריזמה נותן המכשיר קריאה אשר כוללת בתוכה את הכיוון האופקי והאנכי וכן את המרחק מן המטרה שנבדקה.
לחישוב גובה ורום הנקודות אשר אותן אנו רוצים למדוד יש לבחור מטרה שאת רומה אנו יודעים (רום = גובה פני הקרקע בנקודה) ומכאן ניתן לערוך חישובים שונים, ולחשב את רום שאר הנקודות.

תחנה כוללת היא המכשיר המתקדם ביותר כיום לביצוע מדידות.

ראו גם
------

ויקישיתוף מדיה וקבצים בנושא **תחנה כוללת** בוויקישיתוף
* רשת טריאנגולציה
* תאודוליט
* מאזנת
ז'אק בריונון ואנרי קושה יחד במשחק זוגות ב-1930 (למעלה), ז'אן בורוטרה ב-1931 (למטה-משמאל), רנה לקוסט ב-1929 (למטה-מימין).
**ארבעת המוסקטרים**, (בצרפתית: **Les Quatre Mousquetaires**) על פי הסרט שלושת המוסקטרים (סרט, 1921) לפי קלאסיקה של אלכסנדר דיומא האב, היו טניסאים צרפתים ששלטו במשחק הטניס במחצית השנייה של שנות העשרים ותחילת שנות השלושים, וזכו ב-20 תארים של גראנד סלאם ו-23 תוארי זוגות של גראנד סלאם.הם גם הובילו את צרפת לשש זכיות ברציפות בגביע דייוויס, בשנים 1927–1932, בעידן בו משחקי הגביע נהנו מיוקרה דומה לגמר גביע העולם של פיפ"א של ימינו. עם הקמתו בשנת 1927, הטורניר, שנקרא לימים אליפות צרפת הפתוחה, נקרא *Coupe des Mousquetaires* (גביע המוסקטרים) לכבוד הרביעייה.

המוסקטרים
---------

המוסקטרים היו:

* ז'אן בורוטרה (1898–1994)
* ז'אק בריונון (1895–1978)
* אנרי קושה (1901–1987)
* רנה לקוסט (1904–1996)

בעוד שבריונון התמחה במשחק הזוגות, בורוטרה, קושה ולאקוסט זכו בתארים רבים לבודדים. הם זכו שלוש פעמים באליפות ארצות הברית הפתוחה בטניס, שישה תארים בווימבלדון, ברציפות, משנת 1924 עד 1929, ו-10 תארים ב-11 שנים באליפות צרפת, מ-1922 עד 1932 (עד 1924 כולל הטורניר היה פתוח רק לחברי מועדוני הטניס הצרפתים, לכן לא היה טורניר גדול עד 1925). משנת 1926 עד 1930 דורג "מוסקטר", לקוסט או קושה, במקום הראשון בעולם ובשנת 1926 וב-1927 דורגו כל ארבעת המוסקטרים בעשירייה הראשונה. השחקן היחיד שהצליח לאתגר את הדומיננטיות שלהם היה ביל טילדן האמריקאי (מספר אחד בעולם מ-1920 עד 1926, אז לקוסט ירש את מקומו). המוסקטרים הודחו ממעמדם לאחר הגעתם של אלסוורת' וויינס, פרד פרי וג'ק קרופורד לזירת הטניס הבינלאומית במחצית הראשונה של שנות השלושים.

מורשת
-----

ההצלחה של ארבעת המוסקטרים בזכייה בגביע דייוויס ב-1927 נגד ארצות הברית הייתה אחראית ישירות להחלטה של פדרציית הטניס הצרפתית לבנות את מגרש הרולאן גארוס. ארבעת הטניסאים היו אייקונים לאומיים בצרפת וכולם האריכו חיים לפחות עד גיל 83, נהנים מתפארתם שנים רבות לאחר פרישתם מטניס. הם הוכנסו בו זמנית להיכל התהילה הבינלאומי בטניס בניופורט, רוד איילנד, בשנת 1976.

 *המוסקטרים החדשים* (מלמעלה למטה ומשמאל לימין): רישאר גאסקה, ז'יל סימון, גאל מונפיס וז'ו-וילפריד צונגה) בתקופה 2008-2009.
**המוסקטרים החדשים**, (*Nouveaux Mousquetaires* או *néo-Mousquetaires*) לפי הכינוי הקבוצתי, שקיבלו מ*ל'אקיפ* ואומץ על ידי העיתונות הצרפתית, מתייחס לטניסאים המצטיינים: ז'ו-וילפריד צונגה, גאל מונפיס, רישאר גאסקה ו-ז'יל סימון. בשנת 2008 התפארה בצרפת בארבעה שחקני טופ-20, הישג שמעולם לא הושג מאז נקבע דירוג מחשבים בשנת 1973. הופעה זו של אותם ארבעת השחקנים בטופ-20 שוחזרה באמצע 2011, בתחילת 2012 ובתחילת 2016.

הערות שוליים
------------

1. 1 2  Chris Bowers, "The New Musketeers", *Davis Cup News*, February 27, 2009
2. 1 2  "French foursome remains fearsome", *ESPN.com*, January 22, 2009
3. ↑  Christopher Clarey (18 ביולי 1994). "Jean Borotra Is Dead at 95; One of Tennis's '4 Musketeers'". *The New York Times*. `{{cite news}}`:  (עזרה)
4. ↑  Collins, Bud (2010). *The Bud Collins History of Tennis* (2nd ed.). [New York]: New Chapter Press. p. 716. ISBN 978-0942257700.
5. ↑  "French Tennis". *The Sydney Morning Herald*. National Library of Australia. 2 בדצמבר 1933. p. 15. `{{cite news}}`:  (עזרה)
6. ↑  "Roland-Garros – History of the Stadium". *www.rolandgarros.com*. French Tennis Federation (FFT).
פירוש נוסף ערך זה עוסק במושג משפטי. אם התכוונתם לאחד ממעשי הקניין במשפט העברי, ראו קניין חזקה.
**חֲזָקָה** הוא מושג משפטי המתאר שליטה אפקטיבית בנכס, יהא זה נכס מקרקעין או נכס מיטלטלין. מושג החזקה נפרד ממושג הבעלות ותיתכן חזקה שאינה מלווה בבעלות. שכירות ועכבון הם סוגי חזקה כדין הנפרדים מן הבעלות. חזקה שלא כדין הנפרדת מהבעלות היא עקב גזל או גנבה.

שיטות משפט שונות מקנות לחזקה חשיבות כה רבה, עד שידועה האימרה האנגלית העתיקה לפיה "החזקה היא תשע עשיריות מהחוק" ("Possession is nine points in the Law" או בלשון מודרנית יותר "possession is nine-tenths of the law").

חזקה ובעלות
-----------

במשפט הישראלי, ישנם מקרים מסוימים בהם חזקה רבת שנים במקרקעין מקנה בעלות. כאן יש להבחין בין טענה לבעלות מהותית בנכס, לבין הטענה שתקופת התביעה התיישנה, ולכן לא ניתן לתבוע את סילוק יד התופס מן הנכס. במקרה האחרון, ההתיישנות היא דיונית בלבד, והבעלות על הנכס נותרת של הבעלים המקוריים, אך הוא אינו יכול לפעול לקבלת החזקה לידיו.

לפי סעיף 78 לחוק הקרקעות העות'מאני, מי שעיבד קרקע מסוג מירי במשך 10 שנים רצופות, זכה לבעלות עליה. במקרקעין לא מוסדרים לאחר 15 שנים יכול המחזיק לטעון להתיישנות, אך לא יוכל להרשם כבעלים במרשם המקרקעין. על פי סעיף 51 לפקודת הסדר מקרקעין, מי שמוכיח לפקיד ההסדר בעת ההסדר כי הוא מחזיק בקרקע מעבר לתקופת ההתיישנות, רשאי יהיה להרשם כבעליה. זכות זו נקראת במשפט "חזקת שנים". במקרקעין מוסדרים אין התיישנות, וגם מי שמחזיק בהם שנים רבות לא יזכה לקבל בעלות עליהם.

חשיבות החזקה
------------

קביעת המחזיק בנכס היא חשובה במגוון של הקשרים משפטיים. כך, למשל, מוקנות למחזיק בנכס מקרקעין, בפרק ב' של חוק המקרקעין, זכויות רבות שנועדו להגן על החזקתו, לרבות הזכות לנקוט בכוח לסילוק פולש. כן חשוב איתורו של המחזיק לצורכי חיוב בארנונה.

על פי כללי הסמכות העניינית תביעות הנוגעות לחזקה במקרקעין (וכן תביעות הנוגעות לחזקה במיטלטלין הכרוכות בתביעות הנוגעות לחזקה במקרקעין), הן בסמכותו של בית משפט השלום.

חזקה במשפט העברי
----------------

### חזקת ראיה

במשפט העברי, מהווה החזקה ראיה למחזיק בנסיבות מסוימות. על פי המשפט העברי כל אדם שהחזיק בנכס במשך שלוש שנים בידיעת הבעלים, ולא ערער הבעלים על חזקתו בבית-דין, ויש לו טענה מדוע הוא נמצא בנכס, הרי שהחזקה עצמה מהווה ראיה שהנכס בבעלותו.

לפי המשפט העברי החזקה אינה מהווה דרך לקנות את הנכס, אלא רק להביא ראיה לבעלות על הנכס, ואם המחזיק מודה שלא הייתה כל הקניה אחרת (כגון על ידי כסף), הרי שאין בהחזקתו ממש.

**הבהרה:** המידע בוויקיפדיה נועד להעשרה בלבד ואין לראות בו ייעוץ משפטי.

קישורים חיצוניים
----------------

* בעלות, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529506205171
* BnF: cb11978420z (data)
* GND: 4006023-8
* LCCN: sh85105400
* NKC: ph164193

 |
**אנפה מסורטטת אמריקאית** (שם מדעי: ***Botaurus lentiginosus***) היא מין של עוף מים, מהסוג אנפה מסורטטת. היא חיה באמריקה הצפונית וחלק מאמריקה המרכזית, לרבות הקריביים, ודרומה עד לפנמה וקוסטה ריקה. אנפה זו שוכנת בביצות, גדות נהר ואגמים, ולעיתים רחוקות גם בסביבות יבשות יותר. היא נפוצה מאוד בביצות פלורידה, בעיקר באוורגליידס.

מאפיינים
--------

האנפה בינונית בגודלה ודומה לאנפה מסורטטת גדולה החיה באירואסיה, אך מעט יותר קטנה ועגלגלה. אורכה 58–85 ס"מ, מוטת כנפיה 92–115 ס"מ ומשקלה כ-370-1,072 גרם. האנפה בעלת מקור ארוך, חד ואפור-צהוב לסירוגין. הנוצות מסורטטות בצבע חום בהיר-לבן וחזה כתום-לבן. הגרון לבן ומצידי הצוואר פס שחור אופקי. הכנפיים חומות והרגליים צהובות וארוכות. צווארה של האנפה ארוך ובעל נוצות פרועות מעט, ובעזרתו מייצרת האנפה קולות רועמים.

מבנה גופה של האנפה מותאם להסוואה בתוך קנים וסוף הצומחים בשולי המים, שם האנפה אורבת לטרף קטן. היא חוטפת במקורה הארוך דגים, דו-חיים, חסרי חוליות שונים וטרף דומה. היא טריטוריאלית מאוד ותתקיף אנפות המתקרבות לשטחה. האנפה מסמנת את הטריטוריה שלה בקריאה רמה.

האנפה היא עוף מונוגמי ובני זוג יקננו יחדיו על הקרקע קרוב לגומא ולסוף, כשהם מוסווים מטורפים.

אנפה זו איננה נמצאת בסכנה בטבע, אם כי בכמה אזורים נפגעו אוכלוסיותיה עקב פגיעה בבתי הגידול שלה.

קישורים חיצוניים
----------------

ויקישיתוף מדיה וקבצים בנושא **אנפה מסורטטת אמריקאית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
* IBC
 |

אנפה מסורטטת בפלורידה.

הערות שוליים
------------

1. ↑  אנפה מסורטטת אמריקאית באתר הרשימה האדומה של IUCN